
ABSTRACT


      
În cazurile evenimentelor extraordinare care se pot produce, fie că este vorba de un fenomen natural, fie că are loc un dezastru nuclear, asigurătorii sunt puşi în situaţia de a accepta expuneri pe care nu pot să le asigure, deoarece daunele au o frecvenţă prea mare sau sunt prea mari. Pool-urile şi asociaţiile de asigurări sunt constituite pentru a soluţiona astfel de situaţii, preluând aceste expuneri fie facultativ, fie pentru a satisface anumite cerinţe statutare.


Un pool sau o asociaţie sunt constituite din câţiva asigurători independenţi,  care cooperează pentru a asigura riscuri pe care membrii nu sunt dispuşi sau nu pot să le acopere singuri. În plus, pool-urile cumpără reasigurare de la alţi asigurători, pentru a-şi creşte capacitatea de asigurare.

      
Pool-urile pot funcţiona ca un sindicat sau prin intermediul reasigurării. Un pool sindical emite o poliţă mixtă, care include toţi membrii pool-ului şi specifică partea din asigurare pentru care este responsabil fiecare membru. În cazul acestor poliţe, asiguratul are o relaţie contractuală cu fiecare membru al pool-ului şi poate acţiona în instanţă pe fiecare dintre aceştia, atunci când există divergenţe.


În cazul în care pool-ul funcţionează pe baza reasigurării, un membru al pool-ului emite poliţa, iar ceilalţi membrii reasigură o anumită parte din riscul asigurat. În acest caz, asiguratul are o relaţie contractuală directă numai cu societatea care a emis poliţa. Deţinătorul poliţei nu are drepturi legale directe faţă de ceilalţi membri ai pool-ului şi, practic, nu este interesat dacă aceştia există sau nu.

      
Multe pool-uri şi asociaţii sunt constituite prin lege şi îşi desfăşoară activitatea în toate domeniile vieţii sociale.


La nivelul statelor membre ale Uniunii Europene, se regăsesc următoarele pool-uri de asigurări, clasificate după riscul asigurat:

- energie nucleară: 11;


- transporturi: 6;


- terorism: 6;


- sănătate: 5;


- mediu: 5;


- servicii: 3;


- dezastre naturale: 3;


- transport maritim: 2;

 
- producţie industrială, chimie, agricultură, aviaţie: 4.

 
Dintre acestea, 24 sunt non-profit. În această situaţie, pool-ul este constituit în baza legii, care defineşte termenii şi condiţiile funcţionării acestuia. Astfel:


- statul garantează plata creanţelor extraordinare; 

- participă în consiliul de administraţie;

- supraveghează funcţionarea pool-ului pentru a se asigura că acesta respectă standardele impuse de autorităţile naţionale; 

- subvenţionează plata daunelor; 

- subvenţionează primele de stat.


Condiţiile de afiliere la un pool privesc aspectele de reputaţie şi soliditate financiară ale acestuia. Se impun condiţii legate de:


- plata taxei de afiliere şi a contribuţiilor regulate pentru finanţare; 

- contribuţii egale pentru cheltuieli şi profituri; 

- respectarea schemelor de risc; 

- respectarea condiţiilor standard de asigurare; 

- condiţiile de protecţie sunt convenite între un membru şi pool ca anexă a contractului de reasigurare;

-  condiţiile tehnice de asigurare, a tarifelor de asigurare şi normele de evaluare sunt concepute de pool şi sunt aceleaşi pentru toţi membrii.


Funcţionarea pool-urilor regionale este o chestiune aplicată recent. Primul a fost CCRIF - Mecanismul de asigurare în caz de catastrofă din Caraibe -, care a devenit operaţional la 1 iunie 2007, în urma unei serii de dezastre naturale care au avut loc în regiune în anul 2004. Acesta utilizează un model parametric, oferind celor 16 guverne din zona Caraibelor lichidităţi imediate în cazul în care unul dintre stat este lovit de un uragan sau cutremur de o intensitate mare. CCRIF acţionează ca un agregator de risc, permiţând ţărilor participante să plaseze toate riscurile într-unul singur. Nu se aplică nici o subvenţionare încrucişată, deoarece fiecare guvern este direct legat de riscul specific ţării pe care o reprezintă. 

Capitalul de risc iniţial a fost furnizat de către donatori, inclusiv Banca Mondială şi a permis CCRIF să gestioneze o parte a riscurilor din propriile sale rezerve, reducând astfel costul primelor şi dependenţa de necesitatea de reasigurare. Finanţarea cheltuielilor de întreţinere se realizează din fondul special al Japoniei
.

STATE CU GRAD MARE DE RISC
MEXIC 


Statul
Mexic este vulnerabil la o serie de calamităţi naturale, care cuprind  uragane, cutremure, inundaţii de proporţii şi erupţii vulcanice
. 

În anul 1985, două cutremure cu magnitudini 8, respectiv 7,5 grade pe scara Richter, au produs peste 10.000 de victime şi au distrus aproximativ 100.000 de unităţi locative. În aceste situaţii, guvernul a trebuit să transfere resurse bugetare mult peste cheltuielile planificate în infrastructura publică, în eforturile de reconstrucţie a zonelor afectate. 

Pentru a se evita această problemă, în anul 1996, guvernul a creat un fond pentru dezastre naturale - FONDEN - la care se transferă fonduri bugetare pentru cazurile de dezastre, necesare reconstrucţiei. În plus, Mexic a dezvoltat un cadru instituţional pentru combaterea efectelor catastrofelor, care implică:


- evaluarea riscurilor;


- reducerea riscului;


- promovarea unei culturi de prevenire şi de asigurare. 

În acest fel, Mexicul trecut de la un răspuns ex-post în caz de dezastre naturale, la o abordare ex-ante.

FONDEN utilizează diferite instrumente financiare pentru a sprijini statele locale şi diferite entităţi naţionale în răspunsul de combatere a dezastrelor naturale, inclusiv în domeniul fondurilor de rezervă, elaborând soluţii de transfer al riscului. 

În anul 2010, de exemplu, FONDEN a gestionat circa 60 de miliarde pesos (MXN)
, din care 19 miliarde reprezintă costuri suportate de stat, 19 miliarde reprezintă costurile suportate de FONDEN în ceea ce priveşte activele de stat, restul fiind costurile suportate de FONDEN în legătură cu activele federale. În anul 2006, FONDEN a cheltuit 160 milioane de $ pentru obligaţiuni în caz de catastrofă (CatMex) pentru a transfera riscul de producere a unui cutremur pe pieţele internaţionale de capital. Acestea au fost primele obligaţiuni ce plătesc cash flow în funcţie de producerea unor catastrofe, care au fost cumpărate vreodată de un stat
.

După scadenţa operaţiunilor CatMex, care a avut loc în anul 2009, Mexicul a decis să-şi diversifice operaţiunile de asigurare-reasigurare prin punerea în comun a riscurilor multiple pe pieţe din mai multe zone ale lumii. În octombrie 2009, Mexicul a intrat într-un program nou al Băncii Mondiale privind asigurările în cazuri de catastrofe, pentru a se reduce costurile de asigurare ale cetăţenilor.


Obiective de finanţare privesc următoarele aspecte:

- transferul riscurilor de dezastru către pieţele de capital, pentru a se reduce presiunea asupra bugetelor publice;


- asigurarea că fondurile de care se dispune sunt proporţionale cu eforturile depuse pentru activităţi de salvare şi reconstrucţie;

- acoperirea pentru pericole multiple.


Mexicul a emis un patru tranşe de obligaţiuni cash flow pentru situaţii de catastrofă, în valoare totală de 290 milioane de $, cu o maturitate de trei ani în cadrul Programului multi-risc. Emitentul este o entitate specială - SPV -, care oferă în mod indirect asigurare pentru FONDEN împotriva riscului de cutremur pentru trei regiuni din jurul capitalei Ciudad de Mexico, precum şi împotriva riscului de producere a unui uragan, pentru coastele aflate în zona Oceanelor Atlantic şi Pacific. Obligaţiunile vor fi rambursate principalul investitor cu excepţia cazului în cazul producerea unui cutremur sau uragan deosebit de violent conduce la un transfer de fonduri către guvernul mexican.
Structura operaţională

1. FONDEN încheie un contract de asigurare cu Agroasemex, companie locală de asigurare;

2. Agroasemex încheie un contract de reasigurare cu Swiss Re Ltd, companie elveţiană, pentru a transfera riscul de catastrofă;

3. Swiss Re Ltd încheie un contract de contrapartidă cu un SPV cu scopul de a transfera riscul de catastrofă;

4. SPV caută cumpărători pentru obligaţiuni cash flow. Veniturile obţinute sunt investite în fondurile de trezorerie pe piaţa SUA şi depozitate într-un cont de garanţie;

5. Plăţi separate sunt stabilite cu o bancă terţă parte, pentru a permite ca FONDEN să primească plăţile direct de la SPV, sub rezerva contractului de asigurare.


Obligaţiunile au fost suprascrise, având o distribuţie largă în rândul investitorilor. Astfel, Mexicul a transferat riscul de dezastru în caz de calamităţi pe piaţa de capital, a securizat pentru o perioadă lungă de timp protecţia pentru riscuri, care este acoperită la un preţ fix, reducând presiunea asupra bugetului public. Astfel, s-a deschis calea pentru alte ţări expuse riscului de producere a catastrofelor pentru a gestiona volatilitatea fiscală ce apare în astfel de situaţii şi pentru stabilizarea bugetelor de stat prin transferul riscurilor dezastrelor naturale extreme pe pieţele de capital, eliminând necesitatea de a construi rezerve bugetare excesive.


CANADA


Criteriile stabilite de Asociaţia pentru Asigurări a Canadei (IBC) specifică faptul că asigurările pentru dezastre naturale trebuie realizate pe piaţa privată, care este monitorizată de Oficiul pentru administrarea instituţiilor financiare.

Asigurările pentru cutremure au diferenţiate două tipuri de riscuri cu scheme diferite: mişcarea telurică propriu-zisă şi incendiile, care însoţesc cutremurele.


Asigurarea împotriva cutremurelor nu este inclusă în cea standard, fiind o extensie a acesteia. Preţul asigurării variază în funcţie de zona în care se află proprietatea, dar încheierea unei asigurări conduce la acordarea de deduceri substanţiale pentru asigurat. În mod similar, asigurarea împotriva incendiilor este separată de asigurarea de bază, apreciindu-se că incendiul poate fi mai devastator decât cutremurul propriu-zis.

În anul 1998 a fost creat Institutul pentru reducerea catastrofelor naturale, iniţiativă care s-a dorit a conduce la reducerea riscurilor dezastrelor ce pot afecta cetăţenii asiguraţi.   


La nivel federal se aplică Programul de asistenţă financiară în caz de dezastru (DFAA), care a fost proiectat în consultare cu provinciile şi teritoriile Canadei şi este administrat de o structură de siguranţă publică şi pentru situaţii de urgenţă.

 
Provinciile şi teritoriile sunt responsabile pentru proiectarea, dezvoltarea şi furnizarea de asistenţă financiară pentru victimele dezastrelor cum se consideră de cuviinţă, fără restricţii impuse de către guvernul federal. Acesta nu furnizează în mod direct ajutor de finanţare pentru persoanele fizice sau juridice, dar guvernele provinciale sau teritoriale afectate de dezastru, pot solicita asistenţă de la guvernul federal, în conformitate cu liniile directoare DFAA.


În cadrul programului DFAA, guvernele provinciale/teritoriale pot solicita guvernului federal sprijin financiar atunci când cheltuielile eligibile depăşesc 1 $ pe cap de locuitor. În general, liniile directoare prevăd că guvernul federal nu va oferi finanţare pentru a acoperi costurile deja asigurate sau în cazul în care asigurarea a fost disponibilă la un preţ rezonabil, dar nu a fost achiziţionată. Dar legea nu prevede restricţii pentru guvernul federal de a acoperi orice fel de cost. Pe scurt, ar trebui ca guvernul provincial să acopere toate daunele, indiferent de faptul dacă au fost asigurări disponibile, dar cetăţenii au avut un puternic stimulent de a nu cumpăra o asigurare. Un altfel de rezultat ar conduce la creşterea costurilor suportate de contribuabili în cazul unui dezastru natural. Mai mult decât atât, s-ar reduce clienţii pool-urilor de asigurare, crescând riscul de insolvabilitate al acestora.

Potrivit studiilor Standard&Poor, reasiguratorii germani au subscris 23% din asigurări, iar companiile americane 20% din total
. Fiind o ţară cu populaţie mică, Canada a fost în măsură să beneficieze de existenţa unui pool internaţional cu capital de reasigurare mare, având şi oportunitatea de a-şi diversifica portofoliul. În consecinţă, asigurătorii canadieni au în mod tradiţional posibilitatea de a realiza acoperirea de reasigurare, la preţuri rezonabile, considerabil mai mici decât tarifele ce se pot obţine de pe pieţele de capital tradiţionale. Astfel, se pot regăsi toate tipurile de reasigurări:


• reasigurarea proporţională


- cota parte;


- executarea la suma asigurată;


• reasigurarea neproporţională


- executarea la daună:


- pe bază de risc;


- pe bază de întâmplare;


- oprire de daună (stop loss).


De-a lungul ultimilor ani, plăţile în creştere şi investiţiile mai mici au erodat poziţia financiară, nu numai a asigurătorilor din Canada sau din altă ţară, dar şi cea a reasigurătorilor. Potrivit Institutului american de informare în domeniul asigurărilor, din momentul dezastrului „World Trade Center”, care a costat reasigurătorii mai mult de 20 de miliarde de euro, tarifele pentru zonele cu risc ridicat au crescut în mod semnificativ. De asemenea, au crescut costurile rezultate din catastrofe naturale şi a scăzut disponibilitatea de reasigurare.

JAPONIA

Cu toate că ocupă doar 0,25% din suprafaţa terestră a globului, Japonia concentrează în arhipelag 10% din vulcanii activi şi peste 1.500 de falii active, care generează 20% din totalul cutremurelor de peste 6 grade pe scara Richter ce au loc anual pe glob. La acestea se adaugă valurile tsunami şi cele 3-4 taifunuri care ating coastele Japoniei din cele 29 ce au loc anual în Pacific.

În prezent, există două tipuri de asigurări pentru cutremure în Japonia
.


a) asigurarea în temeiul Legii privind cutremurele;

Această asigurare are obiectivul de a servi la protejarea vieţii oamenilor, în conformitate cu politica de stat şi se aplică pentru toate imobilele de locuit (inclusiv pentru cele din care o parte este ocupată de magazine, birouri, etc.) şi pentru bunurile de uz casnic ale acestora. 

Asigurarea este funcţională cu sprijinul Guvernului. Acest tip de asigurare nu este co/reasigurată pe piaţa externă.


b) asigurarea pentru riscuri industriale în caz de cutremur;

Aceasta asigurare este funcţională pe o bază strict privată, fără a se baza pe facilităţi guvernamentale şi depinde în mare măsură de reasigurarea pe pieţele internaţionale de profil.

Schema de reasigurare prevede că toate riscurile directe ale asiguraţilor în cazul unui seism sunt în întregime reasigurate de Compania japoneză de reasigurare (JER), iar acest portofoliu este protejat de stat în proporţie de minimum 50% (în funcţie de evenimentul produs) prin acordul încheiat între JER şi Guvern. De regulă, în această chestiune intervin şi societăţile private de reasigurare, care preiau o parte a riscului JER.

Asigurările pentru cutremure sunt de tip special. În principiu, restul riscurilor sunt asigurate de companiile private de asigurări fără intervenţia statului, acestea fiind reasigurate pe piaţa internaţională.


Pentru încheierea de asigurări împotriva mişcărilor seismice, ţara a fost împărţită în 7 zone, în funcţie de zona de risc, iar structura clădirilor în 5 clase. În privinţa reasigurărilor, ţara a fost împărţită în 12 zone, care acordă despăgubiri plafonate sau nu, în funcţie de acelaşi criteriu. În 5 dintre zone nu există o limită de sumă, în 6 dintre ele se acordă 30%, iar în zona Tokyo, 15%. 

De asemenea, a fost constituit fondul pentru catastrofe, care nu acoperă pagubele produse în proporţie de 100%, decât în cazul decesului şi în situaţia dezastrelor nucleare, asiguratul fiind obligat prin lege să-şi constituie un fond de rezervă pentru situaţii de dezastre. 


Această categorie specială de asigurări cuprinde mişcările tectonice şi incendiile, consecinţă directă sau indirectă a cutremurului. Daunele produse ca urmare a replicilor în primele 72 de ore fac parte din acelaşi eveniment. În asigurare sunt cuprinse toate bunurile asiguratului, de la manuscrise la colecţii de artă, cu excepţia autoturismelor.


 Cuantumul acordat pentru despăgubiri se calculează în funcţie de 3 categorii: pierderi parţiale, medii sau totale.

TURCIA

Înainte de anul 2000
, asigurarea pentru cutremure reprezenta doar o modalitate de protecţie împotriva incendiilor şi a modului de construcţie a imobilului  (ingineria construcţiilor). Rata de acoperire era destul de scăzută, în special pentru clădiri rezidenţiale, nedepăşind 5%.


Impactul deosebit al cutremurelor, produse atât în partea europeană, cât şi în partea asiatică a ţării, precum şi nivelul scăzut de protecţie al populaţiei împotriva dezastrelor a forţat guvernul turc să găsească soluţii pentru eficientizarea sistemului de asigurări. Eforturile subsecretarului de stat al Trezoreriei, intensificate în urma cutremurului devastator de la Adana, din iunie 1998, a condus la introducerea asigurărilor obligatorii a imobilelor, în anul 2000.


Cadrul juridic al noului sistem de asigurare a fost introdus prin decret, în cadrul acestuia intrând toate clădirile rezidenţiale aflate în perimetrul oraşelor. În acest sens a fost creată Agenţia turcă pentru asigurări în caz de catastrofe (TCIP), similară unui pool, fiind eliminate o serie de sarcini ale statului, care erau obligatorii în temeiul Legii privind catastrofele. 


TCIP a fost înfiinţată sub coordonarea subsecretarul de stat pentru Trezorerie, având rolul de a oferi prime de asigurări rezonabile cetăţenilor afectaţi, reducerea poverii financiare suportată de bugetul de stat, partajarea riscurilor cu rezidenţii, încurajarea practicilor standard în domeniul construcţiilor, precum şi planificarea rezervelor de stat pe termen lung pentru prevenirea pagubelor produse de seisme.


Sistemul de asigurare obligatorie împotriva cutremurelor oferă compensaţii pentru proprietarii de case fără a se apela la bugetul de stat. În acelaşi timp, o parte semnificativă a riscului este cedat pe pieţele internaţionale de reasigurare până la acumularea de suficiente resurse financiare de către TCIP.


TCIP este o entitate juridică de drept public gestionat prin intermediul consiliului de administraţie constituit din şapte membri din mediul academic şi public, precum şi din sectorul privat. 

Consiliul de administraţie este compus din:


- un reprezentant al primului ministru;


- un reprezentant al subsecretarului de stat pentru Trezorerie;


- un reprezentant al Ministerului lucrărilor publice;


- un reprezentant al Camerei reprezentative a Pieţei de Capital;


- un reprezentant al asociaţiei turce privind asigurările şi reasigurările;


- un manager operaţional;


- un cercetător în domeniul seismologiei. 

TCIP a fost conceput iniţial ca un paravan de asigurare/reasigurare pentru dezastrele produse de cutremure, introducerea de produse noi pentru alte catastrofe naturale, cum ar fi inundaţiile şi alunecările de teren fiind prevăzută pentru viitor. 

Pentru a minimiza costurile şi pentru a crea o structură operaţională eficientă, funcţiile şi operaţiunile Agenţiei sunt externalizate. De exemplu, sistemul operaţional de management a fost subcontractat societăţii „Milli Re”, liderul în materie de reasigurare din Turcia, până în anul 2005 şi societăţii „Garanti Insurance Company”, pentru următorii 5 ani. De asemenea, companiile de asigurări şi agenţiile lor realizează politica de marketing a TCIP, în prezent, 32 de companii de asigurări fiind încadrate în sistem.


Subsecretarul de stat pentru Trezorerie este responsabil pentru supravegherea programului de audit şi a operaţiunilor întreprinse, precum şi cu gestionarea conturilor. Anual se realizează un audit extern, independent. Veniturile TCIP sunt scutite de impozite şi taxe. Fondurile acumulate sunt păstrate în conturi separate din punct de vedere operaţional.

Schema obligatorie acoperă doar clădiri rezidenţiale care intră în limitele municipale. Riscurile industriale şi comerciale, precum şi clădirile rezidenţiale din localităţi mici pot fi asigurate pe bază de voluntariat. 


Asigurarea obligatorie pentru cutremur este un produs de sine stătător şi care este vândută separat de alte riscuri. Aceasta acoperă daunele produse construcţiilor în următoarele situaţii:


- cutremure;

- incendiile produse în urma cutremurelor;


- explozii produse în urma cutremurelor;

- alunecările de teren produse în urma cutremurelor.


Companiile de asigurare oferă acoperire separată pentru alte situaţii produse pe bază de voluntariat.


Limita de acoperire a pagubelor este de aproximativ 30.000 de dolari. Această valoare este ajustată anual în funcţie de evoluţia indicelui preţurilor din construcţii. Dacă valoarea unei locuinţe depăşeşte această sumă, asiguraţii pot cumpăra o acoperire suplimentară de la societăţile de asigurare. Resursele financiare ale TCIP sunt compuse din veniturile obţinute din asigurări, acoperirea suplimentară de reasigurare şi finanţare externă, atunci când este necesar.

La evaluarea cererilor, TCIP ia în calcul costul de înlocuire pentru fiecare tip de clădire. Orice pierdere este limitată la suma asigurată. În cazul construcţiilor de zidărie, suma asigurată este de obicei sub valoarea maximă posibilă de acoperire. Suma asigurată se calculează prin înmulţirea suprafeţei totale a locuinţei cu costul relevant de reconstrucţie a unităţii de suprafaţă. La suma asigurată se aplică o deducere a 2%.


Matricea de preţuri ia în considerare riscul seismic şi tipul de construcţie. Preţurile variază de la 0,4/‰ la 5/‰. Utilizarea factorilor de vulnerabilitate, harta cutremurelor folosită de TCIP împarte Turcia în cinci zone de risc. Ca urmare a acestor clasificări, sunt aplicate 15 tipuri de preţuri de asigurare, în funcţie de zonă şi de tipul de construcţie.

Cererile de plată sunt achitate direct de către TCIP. 


După primul an de aplicare a legii, numărul locuinţelor asigurate a crescut de la 5 la 20%, crescând în mod constant, în principal datorită ratelor de reînnoire scăzute. Printre motivele principale pentru care rata de acoperire nu a depăşit, însă, 50% se regăsesc lipsa de cunoaştere de către public a beneficiilor de asigurare, rolul tradiţional al guvernului de a acorda compensări pentru pierderile în caz de catastrofe, precum şi climatul economic dificil din ultimii ani.

Tipul de asigurare TCIP este obligatorie. Sancţiunile aplicate de guvern pentru persoanele care nu încheie asigurări sunt următoarele:


- cei care nu au încheiat asigurări nu sunt eligibili pentru a primi despăgubiri de la guvern sub formă de credite imobiliare sau de reconstrucţie, în cazul producerii unui cutremur;


- tranzacţiile cu locuinţe nu se pot realiza în lipsa asigurărilor;


- proprietarii locuinţelor sunt obligaţi să prezinte poliţa de asigurare pentru deschiderea de conturi pentru gaze naturale, apă, electricitate, telefon sau alte servicii. 

CHILE


Cutremurul devastator cu o magnitudine de 8,8 grade pe scara Richter, produs la 27 februarie 2010, a readus în discuţie gestiunea financiară a riscurilor catastrofale, în statul Chile nefuncţionând un pool de asigurare pentru situaţii de dezastre. Guvernul din Chile şi-a exprimat interesul în stabilirea unor aranjamente instituţionale adecvate, pentru a face faţă consecinţelor financiare ale viitoarelor potenţiale dezastre şi, în acest scop, a apelat la consultanţa Înaltului Consiliu Consultativ al OECD
.


Potrivit Băncii Centrale, daunele economice provocate de cutremur şi tsunami-ul ulterior au fost estimate la 30 de miliarde USD, adică aproximativ 18% din PIB-ul statului Chile.

Rolul central în faza de reconstrucţie este jucat de Ministerul Locuinţelor şi Urbanismului, care este responsabil de planificarea şi administrarea unui sistem complex de subvenţii publice pentru locuinţe.


Programul de reconstrucţie a locuinţelor include acordarea de subvenţii în cuantum de peste 2,5 miliarde dolari, pe lângă celelalte programe aflate în derulare. Astfel, au fost acordate: 


- subvenţii pentru repararea sau reconstrucţia casei pe cont propriu;


- subvenţii pentru achiziţionarea sau construirea de case noi într-un loc nou;


- subvenţii speciale pentru locuinţele din zonele rurale sau care aparţin familiilor cu venituri mici.


În Chile, politicile standard de asigurare contra incendiilor nu acoperă şi daunele cauzate de cutremur şi tsunami, acestea fiind opţionale. 

Asigurările pentru cutremure sunt scutite de TVA şi sunt supuse deducerilor:


- riscuri proprietăţilor rezidenţiale: 1% din valoarea totală asigurată cu un minim de 25 UF
;

- riscuri comerciale/industriale: 2% din valoarea totală asigurată, cu un minim de 50 UF.

Necesitatea de a gestiona o cantitate masivă de creanţe într-un interval de timp scurt a fost una dintre cele mai mari provocări operaţionale la care asigurătorii chilieni au trebuit să facă faţă. Asigurătorii care aparţin unor grupuri multinaţionale au pus în aplicare planuri de urgenţă şi au fost capabili să gestioneze criza cu ajutorul echipelor de experţi din străinătate. Până în august 2010, aproape toate proprietăţile rezidenţiale afectate de cutremur şi acoperite de asigurare au fost inspectate, iar până la sfârşitul lunii decembrie 2010 aproximativ 99,8% din creanţele de asigurare au fost plătite cu titlu de despăgubire, în valoare totală de 4 miliarde USD. 


După cutremurul din anul 2010, Regulamentul privind concesionările de lucrări publice a stabilit o taxă pentru concesionarul privat într-un parteneriat public-privat, acesta fiind obligat să cumpere asigurări de risc de catastrofă pentru a acoperi costurile de reconstrucţie a proprietăţii. 

De asemenea, băncile chiliene au obligat clienţii să cumpere asigurarea suplimentară pentru cutremure, ca o condiţie pentru eliberarea unui credit ipotecar. Drept urmare, aproximativ 95% din proprietăţile ipotecate s-au asigurat împotriva cutremurelor după data de 27 februarie 2010.


După acest cutremur, aproape toate riscurile de catastrofă au fost transferate către societăţile de asigurare străine, acest lucru fiind benefic pentru societăţile locale, dar generând un nivel ridicat de volatilitate a preţurilor asigurărilor.


State membre ale Uniunii Europene


La nivelul statelor membre ale Uniunii Europene se regăsesc mai multe situaţii. La un capăt al spectrului, Germania, Italia şi Marea Britanie nu au condiţii legale stabilite pentru situaţiile de dezastre naturale. La celălalt capăt, Franţa şi Spania, au în legislaţia aplicabilă sistemelor naţionale de asigurare/reasigurare prevederi privind acordarea de despăgubiri în cazul catastrofelor naturale
. 

În statele care nu au fost analizate, nu funcţionează pool-uri de asigurări în domeniul dezastrelor naturale.


AUSTRIA


În Austria, după inundaţiile catastrofale din anul 2002, au avut loc discuţii între Administraţia centrală şi Asociaţia austriacă de Asigurări (VVO) pentru a se găsi o soluţie optimă de combatere a fenomenului fără a se utiliza fonduri mari de la bugetul de stat sau de la cel al landurilor, mai ales că Fondul pentru catastrofe naturale s-a dovedit insuficient. S-a avut în vedere cooperarea directă între VVO şi structurile de stat cu atribuţii în domeniile sensibile, de exemplu, Ministerul Agriculturii. Astfel, a fost dezvoltat sistemul „HORA” pentru managementul apelor şi mediului, în special pentru combaterea efectelor inundaţiilor. Lipsa de standarde la nivel naţional, discriminarea persoanelor care au încheiat asigurări private, prin faptul că beneficiază de despăgubiri şi persoanele neasigurate, acordarea de subvenţii publice sunt probleme identificate în sistemul austriac de combatere a dezastrelor naţionale. 


În principiu, Constituţia Austriei prevede faptul că landurile sunt responsabile pentru evaluarea daunelor şi acoperirea pierderilor produse de dezastrele naturale. Conform Legii privind fondul pentru dezastre, acestea acoperă între 20 şi 30% din pagube, în situaţii deosebite putându-se acorda până la 80% din valoarea pagubelor, 60% din sumă fiind rambursată de la fond. Landurile exercită controlul asupra utilizării legale a mijloacelor financiare. Fiecare provincie federală are propriile structuri administrative de despăgubire. Ca o regulă generală, solicitantul trebuie să înceapă reconstrucţia în termen de un an şi trebuie să prezinte chitanţe doveditoare, care trebuie păstrate o perioadă de 7 ani. 


În situaţia în care pagubele sunt suferite de clădirile guvernamentale, procentul de acoperire se împarte în mod egal între land şi fondul pentru dezastre, 50-50%. Fondul pentru dezastre este alimentat doar prin primele de asigurări ale cetăţenilor.


Cel mai important fond de asigurare/reasigurare a Austriei vizează plata daunelor produse de acţiunile teroriste, funcţionând de la 1 ianuarie 2003. Participarea societăţilor de asigurare din Austria este opţională, principalul partener fiind Asociaţia austriacă pentru Asigurări, care deţine 99% din acţiuni. Bugetul anual este compus din două părţi: o cotă de 50 milioane de euro din contribuţiile asiguraţilor, în funcţie de cota lor de piaţă, iar o cotă de 150 milioane de euro obţinută din reasigurările realizate pe piaţa de profil.


BELGIA


În cazul Belgiei, sistemul de acoperire a pagubelor produse de dezastrele naturale a fost conceput în baza modelului ce funcţionează în Spania şi Franţa. Acesta este guvernat de principiul solidarităţii, având în vedere egalitatea dintre asigurat şi stat, în ceea ce priveşte cheltuielile asumate şi suportarea pagubelor. Mecanismul nu poate funcţiona eficient dacă nu se au în vedere măsuri de prevenţie ale asiguratului sau dacă statul nu-şi îndeplineşte rolul de conducere prin adoptarea de măsuri eficiente.

 
Funcţionarea sistemului se realizează prin colaborarea dintre sectorul public şi cel privat, modelul cel mai răspândit pentru combaterea pagubelor produse de dezastrele naturale. 


Primul fond naţional pentru calamităţi naturale a fost creat în anul 1976, dar acesta nu a funcţionat ca o platformă de asigurare/reasigurare, ci ca un fond de ajutorare a persoanelor afectate. Din anul 2003 au devenit obligatorii asigurările contra inundaţiilor, la cumpărarea unui teren, iar din anul 2005, a fost extinsă obligativitatea asigurărilor de risc simplu contra incendiilor, cutremurelor, alunecărilor de teren, etc.  


Pentru situaţiile risc simplu sunt eligibile proprietăţile sau grupările de proprietăţi care nu depăşesc valoarea de 743.680 euro. Limita ajunge la 23.921.725 euro dacă se au în vedere clădirile de birouri sau imobilele cu mai multe etaje, în situaţia în care în acestea nu se desfăşoară activităţi economice pe mai mult de 20% din suprafaţă, fermele agricole sau clădirile industriale agricole, instituţiile culturale, muzeele, complexele sportive şi spitalele.


În prezent, din Fondul pentru calamităţi naturale sunt plătite daunele provocate în mod direct unei proprietăţi în caz de dezastru, în cuantum de minimum 1.250.000 euro, valoarea minimă care poate fi solicitată pentru daune uşoare fiind de 5.000 de euro. De la acordarea despăgubirilor sunt excluse clădirile uşoare demontabile, obiectele personale aflate în curţi sau pe terenuri, mijloacele de transport, etc.  


Prin dezastre naturale, conform legii, se înţeleg, printre altele, inundaţiile care au loc în urma unor ploi care au durat 168 de ore sau în cazul unui tsunami, un cutremur de minimum 4 grade pe scara Richter, care s-a resimţit pe o rază de 10 km. 


Legislaţia prevede o limită de intervenţie pentru un risc simplu. Asiguratul poate obţine despăgubiri în una din cele două variante:


a) 3.000.000 euro + 0,35 x P + 0,05 x S

b) 1,05 x (3.000.000 euro + 0,35 x P)


unde P reprezintă venituri din asigurări, exceptând costurile de achiziţie a asigurării;

         S reprezintă indemnizaţia obţinută de asigurat pentru un dezastru natural, altul decât un cutremur, ce depăşeşte pragul de 3.000.000 euro + 0,35 x P.



Fondul pentru calamităţi naturale ia în calcul un plafon de pierderi de până la 280 milioane euro pentru dezastre, cu excepţia cutremurelor, unde plafonul ajunge la 700 milioane euro.


În termeni de deducere, asiguratul nu poate deduce o sumă mai mare de 1.008 euro/an.


Pool-urile de asigurări belgiene sunt active în următoarele sectoare: terorism, dezastre marine, naturale şi nucleare, asigurări de răspundere civilă şi accidente de muncă. Cele mai multe structuri sunt prezente doar pe piaţa locală, cu excepţia „Sobegas/Cobelias”, prezentă în două state membre ale UE şi „Syban”, care dispune de structuri pe întregul glob.


Contribuţia pentru asigurări utilizează valori specifice pe piaţa belgiană, care nu se bazează întotdeauna pe primele brute subscrise. O valoare specifică este definită de fiecare societate de asigurare.

Nu există o piaţă de subscriere a acţiunilor în măsură să ofere acoperire pentru toate tipurile de riscuri. În acest scop, asigurătorii belgieni caută soluţii pe piaţa locală pentru coasigurare, apoi pe pieţele principale externe de subscriere, de exemplu, Londra sau insulele Bermude.


Coasigurarea caz-cu-caz este o practică comună în Belgia sau alte ţări europene, în cazul în care o societate nu are capacitatea de a acoperi riscul asigurat singură. În ultimul deceniu, consolidarea financiară a companiilor de asigurări a redus nevoia de coasigurare, dar aceasta va continua să existe în cazul riscurilor deosebite.


Procedura de plasare a riscului pe piaţa de profil nu diferă în funcţie de sectorul industrial sau clasa de asigurare. Alegerea între coasigurare şi reasigurare depinde de politica de risc a companiei în termeni de capital, cantitatea de riscuri subscrise, precum şi primele achitate. Un contract de coasigurare ar putea avea 4-6 participanţi, în timp ce contractul de reasigurare ar putea avea între 2 şi 40 de participanţi, în funcţie de dimensiunea şi complexitatea riscurilor.


BULGARIA


Pe piaţa societăţilor de asigurare/reasigurare din Bulgaria funcţionează un singur competitor BNINP, care activează în sectorul nuclear. Acoperirea riscurilor este de aproximativ 147 milioane euro, 80% din risc fiind reasigurat pe piaţa britanică, elveţiană şi germană, iar 20% aparţine BNINP. 


DANEMARCA


În Danemarca, principala structură de profil este „Danish Terror Pool”, care acoperă riscurile ce apar din acţiuni teroriste în toate sectoarele industriale ale ţării. Este înfiinţat prin lege, fiind supravegheat de Guvern prin intermediul Asociaţiei pentru asigurări a Danemarcei. Dispune de un buget propriu de 9 milioane de euro.
  
Legea nr. 349/2000 privind compensarea daunelor produse de furtuni a creat necesar pentru operaţiunile de identificarea a pagubelor produse proprietăţilor din sectorul privat, comercial, industrial şi din agricultură. 


Legea exclude daunele indirecte produse terenurilor, persoanelor, mijloacelor de deplasare sau asupra altor bunuri personale mobile.


Societăţile de asigurări exclud de la asigurare clădirile construite în zonele de risc, cele care nu au fost construite conform standardelor în construcţii sau au fost construite din materiale neadecvate, precum şi imobilele care nu au fost întreţinute din vina proprietarilor.


Indemnizaţiile acordate în caz de producere a unui eveniment nu sunt plafonate, iar titularul beneficiază de deduceri de 5% - minim 5.000 DKK, pentru o familie compusă din 1-2 persoane şi de 10%, pentru celelalte familii. 


Statul asigură sumele suplimentare necesare despăgubirilor prin intermediul Ministerului economiei şi finanţelor.  


FINLANDA


În Finlanda, există cinci pool-uri active, care activează în toate domeniile importante. Specific sistemului finlandez este faptul că societatea care doreşte să se asigure la un pool trebuie să obţină un aviz din partea acestuia. De exemplu, o societate care doreşte să se asigure contra riscurilor de mediu trebuie să obţină un aviz care să ateste faptul că operaţiunile desfăşurate conţin un risc semnificativ de producere a incidentelor de mediu, neputând să se asigure decât la pool-ul specific. În acest mod se elimină concurenţa în domeniul respectiv, un pool asigurând în proporţie de 100% toate societăţile care îşi desfăşoară activitatea în domeniu.


FRANŢA


În cadrul sistemului CAT obligatoriu, care funcţionează în Franţa, se aplică o politică mutuală în care prima de asigurare se plăteşte indiferent de expunere. Astfel, un apartament situat la etajul superior al unui bloc turn contribuie cu o primă de asigurare contra inundaţiilor, iar imobilele situate la distanţă mare de zonele seismice contribuie cu o primă de asigurare contra cutremurelor. 


Din cauza pierderilor severe din sistemul de asigurare, în ultima perioadă de timp, statul, care este reasigurătorul, a avut nevoie să recurgă la fonduri guvernamentale suplimentare pentru plăţile efectuate, sumele plătite pentru unele pierderi fiind, potrivit observatorilor, reduse sau tratate în afara sistemului din motive politice. 


Politica de reasigurare este un quasi-monopol de stat, unica societate de reasigurare, garantată de stat, fiind „Caisse Centrale de Reassurance” (CCR). Legea prevede o opţiune de reînnoire gratuită pentru un asigurător.


Deşi valoarea plăţilor nu este mare, primele plătite anual de societatea NAT CAT din Franţa, nu depăşesc suma de 1,4 miliarde euro. Cu toate că partea continentală a Franţei nu este afectată de uragane sau cutremure, inundaţiile şi surpările de teren produse în teritoriile de peste mări consumă în mod regulat o parte substanţială a primelor acordate, rata medie a pierderii anuale fiind de aproape 50%.


Guvernul oferă o acoperire de asigurare în piaţă din cauza riscului ridicat. Companiile de asigurări, în general, trebuie să participe la subscriere, inclusiv în ceea ce priveşte primele acordate, pierderile, cheltuielile sau alte operaţiuni, în baza cotei de piaţă. 


Societăţile de asigurare voluntare au o participare opţională. Acestea sunt utilizate pentru a oferi o capacitate mai mare pentru riscuri excepţionale, de exemplu, aeronave, centrale nucleare, rafinării şi platforme de foraj în larg.


Participarea într-o societate de asigurări poate avea la bază o platformă comună tuturor firmelor de profil, participanţii fiind responsabili pentru partea lor de obligaţii sau părţile ce nu se pot recupera de ceilalţi competitori. Acordurile inter-pooling implică instituirea unui cadru convenţional în care partea de afaceri este cedată companiei lider, ulterior acestea fiind retrocedate participanţilor, în conformitate cu procentele de participare. 


Procesul ad-hoc de co(re)asigurare urmează o serie de paşi iterativi. Licitaţia dă naştere unei concurenţă acerbe pentru poziţia de lider între principalele societăţi de asigurare şi reasigurare. În timpul procesului, un broker este implicat pentru a oferi analize şi să dea perspective cu privire la diferitele oferte primite. Termenii şi condiţiile sunt negociate de multe ori în favoarea clienţilor. Toţi potenţialii participanţi pot depune oferte de stabilire a preţurilor şi condiţiilor, ceea ce trebuie să conducă la un consens între client şi asigurător. Această abordare generală nu exclude încheierea de acorduri private între marii reasigurători pe baza unor termeni şi condiţii diferenţiate.


În general, se exclud acordarea de daune produse livezilor şi culturilor agricole, terenurilor, mijloacelor de transport sau asupra altor bunuri mobile. Pentru acordarea despăgubirilor, starea de dezastru trebuie declarată prin decret de stat. Din cadrul acestor fenomene sunt excluse furtuna, ciclonul şi uraganul, fiind încadrate inundaţiile, alunecările de teren, cutremurul, erupţiile vulcanice, alte mişcări ale Pământului, curgerile de apă, nămol şi lavă. 


Statul achită de la buget daune în cuantum de 12% pentru proprietăţi şi industrie, restul sumelor fiind achitate de pool, conform contractelor încheiate.


Sistemul de asigurări pentru situaţii de furtună se realizează printr-o altă schemă de unic risc. Conform Legii nr. 1207/2000, care a modificat Codul asigurărilor, se prevede ca pagubele să fie produsă de o furtună, în care vântul să bată cu o viteză de 145 km/h pentru minim 10 minute sau de un ciclon, în care vântul să bată cu o viteză de 215 km/h.

GERMANIA 


Germania a analizat implementarea unui sistem obligatoriu de asigurare după inundaţiile din anul 2002, dar discuţiile au fost suspendate aproximativ doi ani mai târziu, fiind invocate problemele bugetare, respectiv necesitatea introducerii în bugetul de stat a unei sume de circa 20 de miliarde de euro în acest scop. În anul 2011, doar 26% din gospodăriile germane erau asigurate împotriva riscurilor naturale pentru clădiri şi doar 15% dintre acestea pentru bunuri.

În prezent, piaţa germană nu are o structură uniformă pentru pool-urile de asigurări, dar există o serie de autorizaţii specifice legale pentru înfiinţarea unei astfel de structuri.


Există societăţi de asigurare care încheie asigurări pentru catastrofe naturale ce acoperă inundaţiile, alunecările de teren, avalanşele, etc., cu excepţia revărsării mării în caz de furtună. 

Extensia pentru asigurarea împotriva cutremurelor a apărut în anul 2002. Asigurarea combinată cuprinde atât imobilul, cât şi anexele sale, instalaţiile tehnice din interior şi exterior, gardurile, liniile electrice, copacii şi iarba. Costurile cuprind şi sumele necesare demolării, mutării, protejării, reparării, cuantumul lor depinzând de zona în care se află imobilul (4 zone de risc).


Deducerea poate ajunge la 10% din pierderi, poate fi stabilită ca procent din suma asigurată sau poate reprezenta o sumă fixă cuprinsă între 500-5.000 euro/an.     


ITALIA


În Italia, la nivelul anului 2009, mai puţin de 10% din imobile erau asigurate împotriva dezastrelor naturale şi circa 40% din firme pentru riscuri comerciale. Ministerul italian de interne a estimat că pentru reconstrucţia oraşului L'Aquila, distrus de seismul din anul 2009 este necesară suma 12 miliarde euro. 


În Italia, singurul pool de asigurări semnificativ este "Pool per l'Assicurazione Responsabilità Civile da Inquinamento", care oferă o acoperire a riscurilor într-o sectoare industriale specifice. Societatea dispune de un fond de 50 milioane de euro şi de 36 de membri pentru operaţiuni de asigurare/reasigurare
.


Marea Britanie


Inundaţiile din Marea Britanie din anul 2007 au condus la adoptarea unui acord privind adoptarea de măsuri de îmbunătăţire a gestionării combaterii inundaţiilor, estimându-se că în anul 2013 vor putea fi adoptat norme de asigurare/reasigurare pentru cetăţeni.


Principala preocupare a autorităţilor este reprezentată de asigurările cash flow pentru daune produse de atacurile teroriste.


Un pool de asigurare important este reprezentat de consorţiul „International P&I Clubs”. Veniturile obţinute din primele de asigurare nu sunt importante pentru această structură privată. Ea încheie contracte de reasigurare multilaterale, oferă protecţie şi acordă despăgubiri în situaţiile în care se produc dezastre marine. Alte două pool-uri de asigurare gestionează domeniul nuclear şi cel aviatic. Toate cele trei organizaţii operează pe piaţa globală de la Londra pentru riscurile acoperite, în special în categoriile broker-dealers şi stock exchange money brokers.

Asigurările/coasigurările/reasigurările ad-hoc sunt determinate de natura complexă a riscurilor, acestea fiind împărţite cu clienţii proprii. Plasarea verticală a riscurilor a devenit o practică pe unele pieţe limitate, dar tinde să adauge costuri şi incertitudine pentru client, astfel că acest lucru nu este privit de experţi ca un model potrivit pentru o aplicare mai largă. Pe de altă parte asigurările ad-hoc permit o transmitere rapidă a expertizei şi nu permite concentrarea unui număr foarte mare de asigurări la o singură societate, care nu şi-ar mai putea asuma riscurile.


 OLANDA


„Atoompool” şi „Milieupool” reprezintă principalele pool-uri din Olanda. „Atoompool” este destinat pentru acoperirea riscurilor instalaţiilor nucleare şi pentru reasigurarea internaţională a riscurilor similare de peste hotare. „Milieupool” a fost iniţial creat pentru a acoperi riscurile de mediu. De asemenea, în Olanda funcţionează câteva mii de societăţi de asigurare/coasigurare/reasigurare, care asigură intermedierea dintre o societate şi un pool.


Acordurile pool au o durată de un an şi trebuie să fie reînnoite în mod explicit în fiecare an. Încetarea anticipată a acordului de către un asigurător se realizează, de obicei, doar în cazul în care se convine înlocuirea asigurătorului. 


Asigurările private contra daunelor privesc în mod direct pool-urile, neexistând o intervenţie financiară din partea statului. Aceasta se produce ocazional, în cazul catastrofelor mari prin intermediul asigurărilor ad-hoc, care se analizează caz cu caz, în funcţie de importanţa strategică a activităţii asiguratului. 


Societăţile intermediare funcţionează în orice sector, atât timp cât riscurile asigurate nu sunt foarte mari, iar expunerea populaţiei nu este deosebită. În această situaţie se preferă apelarea la un pool specializat, care să nu fie susceptibil de volatilizarea fondurilor necesare despăgubirilor.


O evoluţie importantă a fost adoptarea de către piaţa bursieră a Protocolului privind pool-urile intermediare, care a devenit aplicabil de la 1 ianuarie 2011. Acest protocol se aplică acordurilor societăţilor stabilite de brokeri şi de agenţi autorizaţi, fiind o formă de auto-reglementare pentru a asigura conformitatea cu politica concurenţei în UE. Iniţiativa pentru semnarea protocolului a fost luată după ce autoritatea olandeză pentru supravegherea concurenţei a constatat că un pool a  acoperit riscurile de răspundere ale notarilor.


Pool-ul intermediar trebuie să dispună de o cotă de piaţă de cel puţin 5% şi să acopere şi riscuri neregulate.

SPANIA


Cel mai vechi sistem naţional este „Consorcio”, înfiinţat în Spania în anul 1950. Prin lege este o entitate de stat, fiind ataşată pe lângă Ministerul de finanţe, are personalitate juridică, dar funcţionează ca o structură privată, independentă, care deţine monopolul în domeniu. Pierderile plătite în temeiul schemei de asigurare/reasigurare sunt moderate.


„Consorcio” plăteşte sumele care decurg din riscurile extraordinare care au fost asigurate de cetăţeni, acele situaţii care nu se regăsesc în poliţele de asigurare contractate cu o companie de profil din piaţă sau atunci când se constată că societatea de asigurare nu-şi poate îndeplini obligaţiile care îi revin în garanţie, deoarece este în stare de faliment sau în lichidare. În cazul unor riscuri extraordinare care au loc în străinătate, „Consorcio” va compensa daunele cu caracter personal în cazul în care titularul poliţei de asigurare are reşedinţa în Spania.


Pierderile urmează a fi considerate daune directe ale persoanelor, distrugerea bunurilor, precum şi pierderea profiturilor atunci când acestea sunt rezultatul modificării activităţii economice normale a asiguratului, care provin din oprirea, suspendarea sau reducerea proceselor de producţie sau de afaceri.


Caracteristica sistemului spaniol de asigurare este acela de a defini riscurile catastrofale care sunt acoperite luând în considerare pierderile enorme, care ar putea fi generate, dar fără condiţionare de protecţie în cazul în care există evenimente care afectează un număr mare de persoane asigurate sau o întindere largă de pe teritoriul ţării sau în cazul în care un eveniment este descris drept o catastrofă. Este posibil ca evenimentul să afecteze doar un singur asigurat, care are drepturi depline la  despăgubire, dar, pe de altă parte, nu se impune ca autorităţile publice să emită o declaraţie oficială despre producerea vreunei catastrofe, ca în Franţa.


În această categorie sunt incluse următoarele fenomene naturale: inundaţii extraordinare, cutremure continentale şi maritime, erupţii vulcanice, furtuni ciclonice atipice şi căderea meteoriţilor sau a altor corpuri din spaţiu. De asemenea, în listă sunt incluse consecinţele acţiunilor teroriste, rebeliunea, răzvrătirea, revoltă populară, acţiunile forţelor armate sau de securitate în timp de pace.


Consorţiul este administrat de un consiliu de administraţie compus din Preşedintele Consorţiului şi un maxim de 18 membri. Numirea şi revocarea membrilor se va face de către Ministerul economiei şi finanţelor. 

În ceea ce priveşte modul de operare, Consorţiul va primi bonusuri în cazul în care contractele de asigurare sau de reasigurare sunt acceptate de către o societate de profil. În această privinţă, Consorţiul trebuie să respecte dispoziţiile art. 25 din Legea consolidată privind gestionarea şi supravegherea asigurărilor private, aprobată prin Decretul-lege nr. 6/2004.


Suprataxele obţinute de consorţiu provin din plata riscurilor extraordinare asigurate în mod obligatoriu şi din suprataxa necesară pentru a finanţa activităţile de decontare a asigurărilor. Consorţiul dispune de subvenţiile necesare pentru stabilirea provizioanelor de stat, conform legii, de sumele recuperate în cursul anului din întârzieri de plată, din credite, împrumuturi şi alte operaţiuni financiare, precum şi orice alte venituri obţinute în concordanţă cu legislaţia în vigoare.

Sistemul de asigurări funcţionează în baza principiilor compensaţiei, solidarităţii şi cooperării. 


Cel mai important risc asigurat este cel al inundaţiilor. La acest se adaugă cutremurele, fenomenele tsunami, erupţiile vulcanice sau furtunile atipice, în care viteza vântului atinge 135 km/h. 


Sunt excluse de la asigurare daunele indirecte sau alte pagube care rezultă din alte cauze, cu excepţia întreruperii activităţii unei societăţi.


Suprataxa de solidaritate aplicată este următoarea:


- 0,09‰ pentru proprietăţi;


- 0,14‰ pentru clădirile de birouri;


- 0,25‰ pentru activităţi industriale;


- 0,005‰ pentru accidente de muncă;


- 0,25‰ pentru alte riscuri.


Costurile Consorţiului iau în calcul valoarea de înlocuire, tipul riscului asigurat, nivelul compensării. Aceasta din urmă include cheltuielile legate de curăţare, transport, demolare, înlocuire, repararea infrastructurii, etc.

În cazul asigurărilor de viaţă şi accidente de muncă nu se aplică deduceri, în celelalte situaţii suma fiind de 7% din valoarea compensaţiilor pentru daune.

*

Spania este deţinătoarea celui mai dezvoltat sistem de asigurări agricole din Europa, cele mai multe dintre riscurile care ar putea conduce la scăderea producţiei fiind acoperite prin asigurare. Guvernul, asociaţiile fermierilor şi asigurătorii au căzut de acord asupra faptului că un sistem de asigurări pentru fermieri, definit printr-o lege specifică, reprezintă cea mai bună soluţie pentru managementul daunelor catastrofale în agricultură. Ca urmare, riscurile sunt preluate în co-asigurare de asigurătorii spanioli care constituie un pool de asigurare specializat. 

Franţa, Italia, Austria şi Luxemburg au, de asemenea, un sistem de asigurări agricole dezvoltat, pierderea producţiei fiind acoperită prin asigurare pentru majoritatea riscurilor. Soluţia general acceptată este cea a unei asigurări de bază, pentru grindină, căreia i se adaugă un supliment de asigurare a producţiei, parţial subvenţionat de stat, pentru cele mai importante riscuri specifice fiecăreia dintre ţările menţionate. 


În Portugalia şi Suedia, precum şi într-o bună parte a ţărilor din Europa Centrală şi de Est, ca Bulgaria, Cehia, Ungaria, România, Slovacia şi Slovenia, există o asigurare de bază căreia i se poate adăuga suplimentar, în măsura în care este disponibilă, o asigurare pentru riscuri combinate. 


Concret, numai grindina şi un număr redus de alte riscuri naturale sunt acoperite prin asigurare, nefiind disponibile forme de asigurare exhaustive.


Există, de asemenea, numeroase ţări unde asigurarea pentru grindină, sau alte câteva tipuri de asigurare pentru risc unic sunt singurele disponibile. Pe aceste pieţe, cum ar fi Belgia, Germania, Olanda sau Marea Britanie, cererea pentru alte tipuri de asigurări agricole este neglijabilă. 


Totodată, nu există formule de subvenţionare publică pentru asigurările agricole. Ţările Nord-Europene sunt caracterizate, în general, de un nivel foarte scăzut al cererii pentru asigurări agricole, dar în unele dintre acestea există totuşi soluţii publice, cum ar fi “Crop Compensation Scheme” din Finlanda, care are ca scop compensarea pierderilor de producţie cauzate de producerea unor riscuri naturale de tip catastrofic. În sfârşit, un caz particular este reprezentat de sistemele din Grecia şi Cipru, unde există un sistem public de asigurare agricolă obligatorie.


Riscul de pierdere industrială, cauzată de o defecţiune la un proces tehnologic sau o eroare umană, se asigură liber din anul 2010, după liberalizarea totală a pieţelor din UE. Practic, nu există nici o restricţie a priori privind firma de asigurare, cu excepţia cazurilor foarte specializate, cum ar fi instalaţiile nucleare, unde nu se aplică politicile concurenţiale. Pentru cele mai multe riscuri, acoperirea nu este, în sine, obligatorie, tarifele sunt stabilite în mod liber de către asigurători, iar condiţiile de reasigurare se aplică în mod concurenţial.

� www.drrprojects.net/drrp/default/download/drrpp_file


� http://treasury.worldbank.org/bdm/pdf/Case_Study/Mexico_CatBond.pdf


� Circa 20 miliarde de euro


� Obligaţiuni ce plătesc cash flow-uri în funcţie de realizarea unor catastrofe: cutremure, furtuni (catastrophe bonds)


� � HYPERLINK "http://www.parl.gc.ca/content/LOP/ResearchPublications/prb0354-e.htm" ��http://www.parl.gc.ca/content/LOP/ResearchPublications/prb0354-e.htm� 


� http://www.actuaries.org/LIBRARY/ASTIN/vol9no3/329.pdf


� http://info.worldbank.org/etools/docs/library/114715/istanbul03/docs/istanbul03/11yazici3-n%5B1%5D.pdf


� http://www.oecd.org/daf/fin/insurance/48794988.pdf


� Unitate de cont creată în 1967 şi proiectată să rămână constantă, faţă de pesoul chilian care ţine seama de inflaţie. În anul 2010, 1 UF = 40 USD.


� http://www.nottingham.ac.uk/business/cris/ukec/2011_Heywood_Paper.pdf


� http://ec.europa.eu/competition/sectors/financial_services/study_co-re-insurance_en.pdf

